પ્રતિ વર્ષ ૨૬ જુલાઈના રોજ મેન્ગ્રોવ ઇકોસિસ્ટમના સંરક્ષણ અને સંવર્ધન માટેની યાદ અપાવતો ‘ઇન્ટરનેશનલ મેન્ગ્રોવ ડે’ મનાવવામાં આવે છે. આવી વિરલ પ્રકારની વનસ્પતિનું જતન કરવું અને તેનો વિનાશ રોકવો તે બાબતે મોટા પાયે જન-જાગૃતિ પેદા કરવાની તાતી જરૂરિયાત છે. તટીય વિસ્તારો ધરાવતા દરેક રાજ્યના કાંઠાળ વિસ્તારોને સમુદ્રના મોજાંઓથી થતો ઘસારો, દરિયાઈ સપાટીમાં વૃદ્ધિ, સાયક્લોન અને સુનામી જેવાં વિનાશકારી પરિબળોથી બચાવવા માટે ચેરના જંગલોની ભૂમિકા ખુબ જ મહત્વપૂર્ણ છે. ૨૬ ડીસેમ્બર ૨૦૦૪ના રોજ તામિલનાડુ રાજ્યના તટીય વિસ્તારમાં ત્રાટકેલાં સુનામી તોફાન વખતે અનુભવાયું હતું કે જે કિનારા પર ચેરના જંગલ હતા ત્યાં લોકોના જાનમાલનું નહિવત પ્રમાણમાં નુકસાન જોવા મળ્યું હતું.